Ditsem Nuus - Displaying items by tag: onteiening
Diefstal behels die opsetlike en wederregtelike toe-eiening van iets wat aan iemand anders behoort. So kan ook enige misdaad gedefinieer word, bv. moord, ens.
Die woord "onteiening" beliggaam die dilemma: Jy kan slegs iets onteien indien dit rééds iemand se wettige eiendom is. Om dit egter te onteien sonder vergoeding, verg die wettiging van 'n misdaad – naamlik diefstal.
Op voetspoor hiervan loop die mosie wat gister in die Parlement aanvaar is dat art. 25 van die Grondwet gewysig moet word ten einde onteiening sonder vergoeding "moontlik" te maak. Sodoende betree die ANC en hul meelopers die teater van die absurde en maak 'n bespotting van SA as klugregstaat voor die oë van al die egte demokrasieë in die wêreld.
By hierdie kommentaar van ons moet ons die volgende uittreksel voeg uit 'n mediaverklaring van die VF Plus: "Die mosie moet na regte lui: 'n Mosie oor hoe om Suid-Afrika se ekonomie en sy toekoms te vernietig.
"Daar is steeds mense wat dink slegs landbougrond is ter sprake by onteiening sonder vergoeding. Artikel 25 van die Grondwet maak dit duidelik dat eiendom nie beperk is tot grond nie, maar sluit roerende en intellektuele eiendom in."